Subject: Ed: Taotlus Tartu Tamme Kooli ühisvahetundide taastamiseks
From: "Janne Heinsaar" <[email-masked]>
To: "TA Info" <[email-masked]>
Date: Tue, 20 Jan 2026 12:47:33 +0200

Palun registreerida.

Lugupidamisega

Janne Heinsaar

vaneminspektor (keskkonnatervis)

lõuna regionaalosakond

+372 5341 0225

 <mailto:[email-masked]> [email-masked]

Terviseamet

+372 794 3500

 <mailto:[email-masked]> [email-masked]
 <http://www.terviseamet.ee/> www.terviseamet.ee

Paldiski mnt 81, 10614 Tallinn

Käesolev kiri on mõeldud ainult kirja adressaatidele. Kui olete saanud kirja 
ekslikult, palun teavitage koheselt selle saatjat ning kustutage saadud kiri 
koos kõikide lisadega. NB! Juurdepääsupiirangu märkega dokumentide 
avaldamine kõrvalistele isikutele on keelatud.

Saatja: Isabel Belov <[email-masked]>
Saatmisaeg: teisipäev, 20. jaanuar 2026 12:23
Adressaat: Janne Heinsaar <[email-masked]>; 
[email-masked]; [email-masked]; [email-masked]; 
[email-masked]
Teema: Taotlus Tartu Tamme Kooli ühisvahetundide taastamiseks

Tähelepanu! Tegemist on väljastpoolt asutust saabunud kirjaga. Tundmatu 
saatja korral palume linke ja faile mitte avada.

Lugupeetud kaasamõtlejad

Esindan pöördumisega Tartu Tamme Kooli õpilasesindust ja õpilasi.

Soovin juhtida teie tähelepanu Tartu Tamme Kooli õpilaste, õpetajate, 
tugispetsialistide ja õpilasesinduse ühisele murele söögivahetundide ja 
sellega seoses kogu päevaplaani muudatuse elluviimisega märtsis 2025.

Nimelt pöördusid 2024 a. aasta lõpus Terviseameti ja koolipidaja poole 
lapsevanemad, kes olid mures, et 1.-4. klassi õpilased ei jõua 
söögivahetunnis oma toitu ära süüa. Terviseamet viis riikliku 
järelevalvemenetluse raames läbi paikvaatluse, mille tulemusena probleemi ei 
tuvastatud (protokoll nr 5-7/24/906-4). See ei rahuldanud kaebuse esitanud 
lapsevanemaid ning järgmisena toodi murekohana välja söögivahetunnis sööjate 
arvu mittevastamist söögikohtade arvule. Sellest tulenevalt pidi kooli 
juhtkond leidma õppeaasta keskel kiire lahenduse söögivahetundide 
muutmiseks. Muudatuse tulemusena lisandus päevakavasse veel üks 
söögivahetund. Ühe positiivse tegurina nihkus algklasside söömine varasemalt 
hilisemaks, mis vastab ka paremini laste söömisvajadustele. Teisalt aga 
tekitas muudatus olukorra, mis õpilaste hinnangul ei toeta meie heaolu, 
sotsiaalset arengut, õpilasesinduse tegevust ega õppetööd klassides, sest 
seoses elluviidud muudatusega puudub nüüd võimalus leida ühist aega 
koostööks, koosolekuteks, tantsuvahetundideks ja paljuks muuks, mis aitaks 
kaasa meie tunde loomisele. Seetõttu palume kaaluda võimalusi 
ühisvahetundide taastamiseks.

Peamised põhjused, miks praegune süsteem ei ole õpilastele sobiv ega meie 
arengut toetav:

1.	Nooremate ja vanemate klasside vahetunnid erinevatel kellaaegadel

Iga päev kell 11.40 algab 4.-6. klasside söögivahetund. Samal ajal on käimas 
7.-9. klasside tunnid, mis lõppevad alles kell 12.10. Lapsed söövad sööklas 
võrdlemisi kiiresti ning seejärel tulevad klasside uste taha ootama, 
häirides sageli klassis toimuvat õppetööd. Ehk on tekkinud olukord, kus osad 
õpilased on tunnis, kui teised naudivad vahetundi.  Kuna meie koolis on 
nutiseadmete kasutamist kodukorraga piiratud, siis kahjuks ei leia tundide 
ajal koridorides kasutust ka Liikuma Kutsuva Kooli väljakujunenud tegevused, 
vahendid ega mängud, sest need tekitavad müra või lastes elevust, mis 
omakorda segab tundi.

Selle ületamiseks on võimalik suunata õpilasi vahetundides õue, kuid see ei 
lahenda ühise aja leidmise muret.

2.	Õpilasesinduse koosolekute korraldus on segatud

Tamme kooli õpilasesindus (edaspidi ÕE) on sunnitud koosolekuid astmeti 
korraldama, mis takistab esinduse ühtset koostööd. Ülekooliliste ürituste 
korraldamine (laadad, stiili- ja teemapäevad) on tugevalt häiritud, sest ÕE 
on killustatud. Ka kontserdiproovideks on kattuva aja leidmine väga 
keeruline. Väga paljud ühised tegevused on korraldatud tundide ajast, mis on 
hakanud pärssima õppetegevust.

3.	Tantsuvahetundide läbiviimine on muutunud keeruliseks

Tartu Tamme Kool on Liikuma Kutsuv Kool ja laste füüsilise ning vaimse 
heaolu toetamiseks  on pikalt traditsiooniks olnud tantsuvahetunnid.

Esmaspäeviti pole enam võimalik tantsuvahetunde läbi viia, kuna sellel ajal 
on ÕE sunnitud pidama koosolekuid. Tantsuvahetunnid algavad iga teisipäev, 
kolmapäev, neljapäev ja reede kell 11.45 ja kestavad 15 minutit (varem 
kestis tantsuvahetund 30 minutit). Neid korraldavad hetkel ÕE noorema astme 
liikmed, sest vanem aste on sel ajal tunnis. Noorem aste on korraldusega 
hädas, sest valdavalt noorematest õpilastest koosnev osalejaskond kipub 
liigselt soovilaule nõudma ja omakorda ebaviisakalt käituma, arvates, et 
nooremaid korraldajaid ei pea austama. Varem sellised probleemid aset ei 
leidnud, sest vahetunde viisid läbi vanema astme liikmed, kes suutsid korda 
hoida.

4.	Õpetajatel puudub ühine koostööaeg

Erinevad tunniajad mõjutavad õpetajatevahelist võimalust teha koostööd, nõu 
pidada või kas või vestelda. Õpetajad on andnud tagasisidet, et sageli ei 
näe tööpäeva vältel oma kolleege kordagi. Ka õpilasel pole tihti võimalik 
pika vahetunni ajal vajadusel õpetajaga kokku saada, sest õpetaja on teise 
vanuseastme tunnis.

5.	Pikad ainetunnid on katkestatud söögivahetundidega.

Koolipäeva ümberkorraldamise tulemusel (päeva alustamine kell 9.00) on 
tunniplaanis pikad tunnid, tagamaks päeva lõppemise mõistlikul ajal. 
Söögivahetunde on kokku neli. On olukordi, kus söögivahetund on pika tunni 
keskel, lõhkudes pika tunni rütmi ja häirides õppetööle keskendumist. See 
omakorda raskendab õpilaste keskendumist ainetunnis ning on vastuolus 
pikkade tundide loogikaga. Arvestades kooli suurust (laste ja personali 
arvu) on keeruline tunniplaani sättida pikemaid tunde, et need ei kattuks 
söögivahetundidega.

Probleeme on enamgi, kuid mainitud mured häirivad koolielu kõige enam.

Arvestades eeltoodut, palume Terviseametil ja teistel koostööpartneritel 
toetada Tartu Tamme Kooli püüdlusi taastada varasem päevaplaan ühise pika 
vahetunniga, mis on oluline õpilaste heaolu ning kvaliteetse õpikeskkonna 
seisukohalt.

Olen valmis selgitama olukorda täpsemalt, jagama tagasisidet ning kaasa 
mõtlema võimalike lahenduste leidmisel.

Lugupidamisega

Isabel Belov
Tartu Tamme Kooli õpilasesinduse president